ಸ್ವಂತ ಮಕ್ಕಳನ್ನೇ ಕಿಡ್ನಾಪ್ ಮಾಡಿ ದುಬೈಗೆ ತಂದೆ ಪರಾರಿ!

ಉಡುಪಿ: ಐಸ್ ಕ್ರೀಂ ಕೊಡಿಸುವುದಾಗಿ ಹೇಳಿ ತನ್ನಿಬ್ಬರು ಮಕ್ಕಳನ್ನು ತಂದೆಯೇ ಕಿಡ್ನಾಪ್ ಮಾಡಿ, ದುಬೈಗೆ ಪರಾರಿಯಗಿದ್ದಾನೆ ಎಂದು ಆರೋಪಿಸಿ ಮಹಿಳೆಯೊಬ್ಬರು ಉಡುಪಿಯ ಮಾನವಹಕ್ಕುಗಳ ಪ್ರತಿಷ್ಠಾನದಲ್ಲಿ ದೂರು ದಾಖಲಿಸಿದ್ದಾರೆ.

ದಕ್ಷಿಣ ಕನ್ನಡದ ರಿಶಾನಾ ನಿಲೋಫರ್ ದೂರು ಕೊಟ್ಟ ಮಹಿಳೆ. ಕೇರಳದ ಕುಂಬ್ಳೆ ಮೂಲದ ಪತಿ ಮಹಮ್ಮದ್ ಶಾನಿಬ್ ತನ್ನಿಬ್ಬರು ಮಕ್ಕಳನ್ನು ಕಿಡ್ನಾಪ್ ಮಾಡಿಕೊಂಡು ದುಬೈಗೆ ಪರಾರಿಯಾಗಿದ್ದಾನೆ ಎಂದು ರಿಶಾನಾ ದೂರು ನೀಡಿದ್ದಾರೆ.

ಏಳು ವರ್ಷದ ಹಿಂದೆ ರಿಶಾನಾ ಹಾಗೂ ಮಹಮ್ಮದ್ ಮದುವೆಯಾಗಿದ್ದರು. ವರದಕ್ಷಿಣೆಗಾಗಿ ಪತಿ ಹಾಗೂ ಅತ್ತೆ ರಿಶಾನಾಗೆ ತುಂಬ ಚಿತ್ರಹಿಂಸೆ ನೀಡುತ್ತಿದ್ದರು. ಅಷ್ಟೇ ಅಲ್ಲದೆ ರಿಶಾನಾ ತಂದೆಯಿಂದ ಬರೋಬ್ಬರಿ ಅರ್ಧ ಕೋಟಿ ಬೆಳೆಬಾಳುವ 1 ಫ್ಲಾಟ್ ಹಾಗೂ 130 ಪವನ್ ಚಿನ್ನವನ್ನು ಪಡೆದಿದ್ದನು. ವೃತ್ತಿಯಲ್ಲಿ ಎಂಜಿನಿಯರ್ ಆಗಿದ್ದ ಮಹಮ್ಮದ್, ಕೆಲಸದ ಮೇಲೆ ದುಬೈಗೆ ತೆರಳಿದ್ದ. ಎರಡು ತಿಂಗಳ ಹಿಂದೆ ದುಬೈನಿಂದ ಊರಿಗೆ ಬಂದಿದ್ದನು. ಇಲ್ಲಿಂದ ವಾಪಸ್ ಹೋಗುವ ವೇಳೆ ತನ್ನ ಐದು ವರ್ಷದ ಮಗನನ್ನು ಹಾಗೂ ಒಂದೂವರೆ ವರ್ಷದ ಹೆಣ್ಣು ಮಗುವನ್ನು ತನಗೆ ತಿಳಿಸದೇ ಕಿಡ್ನಾಪ್ ಮಾಡಿ ದುಬೈಗೆ ಕರೆದೊಯ್ದಿದ್ದಾನೆ ಎಂದು ರಿಶಾನಾ ಆರೋಪಿಸಿದ್ದಾರೆ.

ಈ ಕುರಿತು ಮಂಗಳೂರಿನ ಪಾಂಡೇಶ್ವರ ಮತ್ತು ಉಳ್ಳಾಲ ಪೊಲೀಸರಿಗೆ ದೂರು ನೀಡಿದರೂ ಪ್ರಯೋಜನವಾಗಿಲ್ಲ. ಯಾಕೆಂದರೆ ಆರೋಪಿ ಮಹಮ್ಮದ್ ನಗರಾಭಿವೃದ್ಧಿ ಸಚಿವ ಯು.ಟಿ ಖಾದರ್ ಸಂಬಂಧಿಯಾಗಿದ್ದು, ಸಚಿವರ ಪ್ರಭಾವದಿಂದ ನನಗೆ ನ್ಯಾಯ ಸಿಗುತ್ತಿಲ್ಲ. ಎದೆಹಾಲು ಕುಡಿಯುವ ಮಗುವನ್ನು ಅಮ್ಮನಿಂದ ದೂರ ಮಾಡುವುದು ಮುಸ್ಲಿಂ ಕಾನೂನಿನಲ್ಲೂ ತಪ್ಪು, ಭಾರತೀಯ ಕಾನೂನಲ್ಲೂ ತಪ್ಪು ಎಂದು ನ್ಯಾಯಕ್ಕಾಗಿ ಮಾನವಹಕ್ಕುಗಳ ಪ್ರತಿಷ್ಠಾನದಲ್ಲಿ ರಿಶಾನಾ ದೂರು ದಾಖಲಿಸಿದ್ದಾರೆ.

ಇದೀಗ ಎರಡು ತಿಂಗಳ ಮಗುವನ್ನು ಕೈಯಲ್ಲಿ ಎತ್ತಿಕೊಂಡು ಮತ್ತಿಬ್ಬರು ಮಕ್ಕಳಿಗಾಗಿ ಹೋರಾಟದ ಕೊನೆಯ ಹಂತವೆಂಬಂತೆ ರಿಶಾನಾ ಮಾನವಹಕ್ಕುಗಳ ಪ್ರತಿಷ್ಠಾನಕ್ಕೆ ಬಂದಿದ್ದಾರೆ. ಈಗಾಗಲೇ ಪ್ರತಿಷ್ಠಾನ ಮಹಮ್ಮದ್ ಸಂಬಂಧಿಕರನ್ನು ಕರೆಸಿ ಮಾತನಾಡಿ ಜಮಾತನ್ನು ಸಂಪರ್ಕಿಸಿದೆ. ನಂತರ ಮುಸ್ಲಿಂ ಮುಖಂಡರ ಜೊತೆಗೆ ಮಾತುಕತೆ ಮಾಡಿ ಕೊನೆಗೆ ಕೇಂದ್ರ ವಿದೇಶಾಂಗ ಸಚಿವಾಲಯವನ್ನು ಸಂಪರ್ಕಿಸಿದೆ. ಈ ನಡುವೆಯೆ ಮುಸ್ಲಿಂ ಯುವ ಸಂಘಟನೆ, ಅಬುದಾಬಿ ಕನ್ನಡಿಗರನ್ನು ಮಾನವಹಕ್ಕುಗಳ ಪ್ರತಿಷ್ಠಾನ ಸಂಪರ್ಕಿಸಿ ಸಹಕರಿಸುವಂತೆ ಕೇಳಿದೆ. ರಿಶಾನಾಗೆ ನ್ಯಾಯ ಸಿಗುವಂತೆ ಹೋರಾಡುತ್ತೇವೆ ಎಂದು ಮಾನವ ಹಕ್ಕುಗಳ ಹೋರಾಟಗಾರ ಡಾ. ರವೀಂದ್ರನಾಥ್ ಶಾನುಭಾಗ್ ಭರವಸೆ ನೀಡಿದ್ದಾರೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv
ಪಬ್ಲಿಕ್ ಟಿವಿ ಆಪ್ ಡೌನ್ ಲೋಡ್ ಮಾಡಿ: play.google.com/publictv
ಯೂ ಟ್ಯೂಬ್‍ನಲ್ಲಿ ಪಬ್ಲಿಕ್ ಟಿವಿಯನ್ನು ಸಬ್ ಸ್ಕ್ರೈಬ್ ಮಾಡಿ: youtube.com/publictvnewskannada
ಫೇಸ್‍ಬುಕ್‍ನಲ್ಲಿ ಪಬ್ಲಿಕ್ ಟಿವಿಯನ್ನು ಲೈಕ್ ಮಾಡಿ: facebook.com/publictv
ಟ್ವಿಟ್ಟರ್‌ನಲ್ಲಿ ಪಬ್ಲಿಕ್ ಟಿವಿಯನ್ನು ಫಾಲೋ ಮಾಡಿ: twitter.com/publictvnews